
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 20 martie 2012

      PL-x 36/2012


AVIZ

asupra

proiectului de Lege pentru completarea Legii nr.360/2002 privind Statutul poliţistului
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectului de Lege pentru completarea Legii nr.360/2002 privind Statutul poliţistului, trimis cu adresa nr. PL-x 36 din 12 martie 2012, înregistrat cu nr.31/148 din 13 martie  2012.
Proiectul de lege a fost adoptat de Senat, în şedinţa din 5 martie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare completarea art.26 din Legea nr.360/2002 privind Statutul poliţistului, cu modificările şi completările ulterioare, cu un nou alineat, potrivit căruia neprezentarea poliţistului la evaluările sportive periodice în termen de maxim 6 luni de la data stabilită, motivat de scutirea medicală nejustificată, sau prezentarea şi obţinerea calificativului “nesatisfăcător”, de două ori, să conducă la încetarea raporturilor de serviciu potrivit prevederilor art.69.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut proiectul de lege în şedinţa din 20 martie 2012.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis cu adresa nr.2374 din 13 octombrie 2011, conform căruia Guvernul nu susţine adoptarea proiectului de lege şi avizul favorabil, cu observaţii şi propuneri al Consiliului Legislativ, aviz cu nr.1055 din 7 octombrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât norma propusă instituie o nouă modalitate de încetare a raporturilor de serviciu, deoarece art.69 alin.(1) lit.h) se referă la acordarea calificativului nesatisfăcător de două ori, dar acest calificativ priveşte întreaga activitate a poliţistului conform prevederilor art.26 alin.(1). Potrivit dispoziţiilor alin.(3) al art.26 din Legea nr.360/2002, metodologia privind evaluarea poliţistului se stabileşte prin ordin al ministrului administraţiei şi internelor. Soluţia legislativă propusă are drept consecinţă restrângerea dreptului fundamental la muncă, prevăzut de art.41 din Constituţia României, republicată.
În raport de obiectul şi conţinutul reglementării, iniţiativa legislativă face parte din categoria legilor organice. 
                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu        

